CELEX: 62006TN0381
Language: el
Date: 2006-12-15 00:00:00
Title: Υπόθεση T-381/06: Προσφυγή της 15ης Δεκεμβρίου 2006 — FRA.BO κατά Επιτροπής

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/29
            
         Προσφυγή της 15ης Δεκεμβρίου 2006 — FRA.BO κατά Επιτροπής
   (Υπόθεση T-381/06)
   (2007/C 42/51)
   Γλώσσα διαδικασίας: η αγγλική
   Διάδικοι
   
      Προσφεύγουσα: FRA.BO SpA (Μιλάνο, Ιταλία) (εκπρόσωποι): R. Celli και F. Distefano, lawyers)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               Ακύρωση του άρθρου 2 της αποφάσεως της Επιτροπής της 20ής Σεπτεμβρίου 2006 (Υπόθεση COMP/F-1/38.121 — Σύνδεσμοι — C(2006)4180 τελική) σχετικά με διαδικασία βάσει του άρθρου 81 ΕΚ, στο μέτρο που αφορά το ποσό του επιβληθέντος στην προσφεύγουσα προστίμου·
            
         
               —
            
            
               μείωση του επιβληθέντος στην προσφεύγουσα προστίμου και
            
         
               —
            
            
               καταδίκη της Επιτροπής στα δικαστικά έξοδα, συμπεριλαμβανομένων και αυτών της προσφεύγουσας.
            
         Λόγοι ακυρώσεως και κύρια επιχειρήματα
   Η προσφεύγουσα ζητεί τη μερική ακύρωση της αποφάσεως της Επιτροπής C(2006) 4180 τελική της 20ής Σεπτεμβρίου 2006 στην υπόθεση COMP/F-1/38.121 — Σύνδεσμοι, με την οποία το εν λόγω κοινοτικό όργανο διαπίστωσε ότι η προσφεύγουσα, μαζί με άλλες επιχειρήσεις, είχε παραβεί το άρθρο 81 ΕΚ καθώς και το άρθρο 53 της Συμφωνίας για τον ευρωπαϊκό οικονομικό χώρο, και τούτο καθορίζοντας τιμές, προβαίνοντας σε συμφωνίες σχετικά με καταλόγους τιμών, εκπτώσεις και επιστροφές, με την εφαρμογή μηχανισμών μέσω αυξήσεων τιμών, κατανομής εγχωρίων αγορών, κατανομής πελατών και ανταλλαγής λοιπών εμπορικών πληροφοριών.
   Η προσφεύγουσα αμφισβητεί την προσβαλλομένη απόφαση στηριζόμενη στους ακόλουθους λόγους:
   
               —
            
            
               Ισχυρίζεται, πρώτον, ότι η Επιτροπή έχει υποπέσει σε πρόδηλη πλάνη εκτιμήσεως και έχει παραβιάσει θεμελιώδεις αρχές του δικαίου προβαίνοντας σε απρόσφορη και παράνομη εφαρμογή των αρχών της ανακοινώσεως σχετικά με επιείκεια του 2002 (1).
            
         
               —
            
            
               Περαιτέρω, η προσφεύγουσα διατείνεται ότι η Επιτροπή υπέπεσε σε πρόδηλη πλάνη εκτιμήσεως επιβάλλοντας στη FRA.BO μια δυσαναλόγως χαμηλή μείωση 20 τοις εκατό βάσει της ανακοινώσεως σχετικά με επιείκεια, του 1996 και παραβιάζοντας τις θεμελιώδεις αρχές της αναλογικότητας, της δικαιολογημένης εμπιστοσύνης και του καθήκοντος αιτιολογήσεως.
            
         
      (1)  Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεως (cartel) (EE 2002, C 45, σ. 3).